NACRT PRIJEDLOGA

Na temelju članka 289. stavaka 7. Zakona o socijalnoj skrbi (»Narodne novine«, broj 18/22, 46/22, 119/22) i članka 37. stavka 1. podstavka 21. Statuta Grada Novske (»Službeni vjesnik«, broj 8/21), Gradsko vijeće Grada Novske, na \_\_\_\_\_\_sjednici održanoj \_\_\_\_\_\_\_\_\_\_ 2022. godine, donijelo je

**ODLUKU**

**o socijalnoj skrbi**

**I. OPĆE ODREDBE**

Članak 1**.**

1. Ovom Odlukom utvrđuju se prava iz socijalne skrbi koja osigurava Grad Novska (u daljnjem tekstu: Grad) propisana Zakonom o socijalnoj skrbi (u daljnjem tekstu: Zakon) te prava iznad standarda propisanih Zakonom, kriteriji i uvjeti za ostvarivanje prava na pojedini oblik pomoći, nadležno tijelo koje odlučuje o dodjeli sredstava socijalne skrbi te postupak dodjele sredstava socijalne skrbi.
2. Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

Članak 2.

1. Prava iz socijalne skrbi utvrđena ovom Odlukom ne mogu se ostvarivati na teret Grada ukoliko je Zakonom ili drugim propisom određeno da se ta prava ostvaruju prvenstveno na teret Republike Hrvatske ili drugih pravnih I fizičkih osoba.
2. Ukoliko zbog smanjenog ostvarivanja proračunskih prihoda nema dovoljno sredstava za isplatu prava iz socijalne skrbi utvrđenih ovom Odlukom može se privremeno obustaviti isplata istih ili odobriti isplata u umanjenom iznosu, osim u slučaju ostvarivanja prava iz socijalne skrbi na koje je Grad Zakonom obvezan.

**II. KORISNICI SOCIJALNE SKRBI**

Članak 3.

Korisnici socijalne skrbi određeni su Zakonom i ovom Odlukom, posebno za svaki oblik pomoći.

Članak 4.

1. Prava socijalne skrbi utvrđena ovom Odlukom, osim prava na naknadu za troškove stanovanja,ostvaruju državljani Republike Hrvatske s prebivalištem na području Grada Novske.
2. Naknadu za troškove stanovanja ostvaruju korisnici određeni Zakonom kojom se uređuje socijalna skrb.

**III. OBLICI POMOĆI**

1. NAKNADA ZA TROŠKOVE STANOVANJA

Članak 5.

1. Pravo na naknadu za troškove stanovanja priznaje se korisniku zajamčene minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.
2. Troškovi stanovanja odnose se na najamninu, komunalne naknade, troškove grijanja, vodne usluge, troškove koji su nastali zbog radova na povećanju energetske učinkovitosti zgrade i druge troškove u skladu sa zakonom kojim se uređuje socijalna skrb.

 Članak 6.

1. Naknada za troškove stanovanja odobrava se mjesečno za podmirenje stvarnih mjesečnih troškova stanovanja, u visini 30% od osnovice na temelju koje se izračunava iznos zajamčene minimalne naknade.
2. Ako su troškovi stanovanja manji od visine određene zakonom kojim se uređuje socijalna skrb, pravo na naknadu za troškove stanovanja priznaje se u iznosu stvarnih troškova stanovanja.
3. Za korisnike naknade za troškove stanovanja koji se griju na drva, pored iznosa koji se isplaćuje u skladu sa stavkom 3. i 4. ovog članka, odobrava se pripadajući mjesečni iznos naknade za ogrjev od ukupnog godišnjeg iznosa utvrđenog Odlukom Vlade Republike Hrvatske.
4. Naknada se odobrava na način da se djelomično ili u cijelosti podmiri račun ovlaštenoj pravnoj ili fizičkoj osobi koja je izvršila uslugu, a iznimno na način da se pomoć isplati na račun korisnika.
5. Pravo na naknadu za troškove stanovanja u dijelu najamnine mogu ostvariti korisnici koji imaju status najmoprimca.
6. Status najmoprimca dokazuje se ugovorom o najmu stambenog prostora ovjerenim kod Javnog bilježnika.

Članak 7.

1. Naknada za troškove stanovanja priznaje se od dana podnošenja zahtjeva pa do 31. prosinca tekuće godine.
2. Ukoliko korisniku naknade za troškove stanovanja prestane pravo na zajamčenu minimalnu naknadu prestaje mu i pravo na naknadu za troškove stanovanja.
3. Korisnik naknade za troškove stanovanja dužan je nadležnom Upravnom odjelu donositi do kraja tekućeg mjeseca račune ovlaštenih dobavljača za troškove stanovanja koji dospijevaju na naplatu u tom mjesecu i dokaz o primanju zajamčene minimalne naknade.
4. Ako korisnik iz neopravdanih razloga ne izvršava obveze iz prethodnog stavka neće mu biti plaćeni troškovi stanovanja za mjesec u kojem nije izvršio svoju obvezu.
5. Korisnik naknade za troškove stanovanja dužan je Upravnom odjelu prijaviti svaku promjenu koja utječe na ostvarivanje prava na naknadu za troškove stanovanja u roku od 8 (osam) dana od dana nastanka promjene.
6. Ako radi promijenjenih okolnosti korisnik ne ispunjava uvjete za daljnje ostvarivanje prava na naknadu za troškove stanovanja pravo prestaje s danom nastanka promijenjenih okolnosti o čemu će Upravni odjel donijeti rješenje.
7. Grad osigurava u svom Proračunu sredstva za ostvarivanje prava na podmirenje troškova stanovanja pod uvjetima i na način propisan Zakonom, a iznimno, dio troškova stanovanja koji se odnosi na troškove ogrjeva korisnika koji se griju na drva osiguravaju se iz sredstava državnog proračuna.
8. Zahtjev za ostvarivanje prava na naknadu za troškove stanovanja (u sklopu kojeg korisnik daje i izjavu o tome koji energent se koristi za grijanje kućanstva) podnosi se tijelu iz članka 21. ove Odluke.
9. NOVČANA POMOĆ UMIROVLJENICIMA

Članak 8.

Pravo na novčanu pomoć umirovljenicima ostvaruju umirovljenici stariji od 60 godina čija su ukupna primanja iz tuzemnog i/ili inozemnog mirovinskog osiguranja (mirovina i zaštitni dodatak uz mirovinu)jednaka ili manja od 213 Eura mjesečno.

Članak 9.

1. Postupak za ostvarivanje prava na novčanu pomoć umirovljenicima pokreće se na zahtjev stranke, njezinog bračnog druga, punoljetnog djeteta ili skrbnika .
2. Podnositelj zahtjeva dužan je uz zahtjev za priznanje prava priložiti dokaze potrebne za ostvarivanje prava (preslika osobne iskaznice, dokaze o primanjima iz tuzemnog i/ili inozemnog mirovinskog sustava, dokaz o visini mirovine iz inozemnog osiguranja, odnosno, po potrebi i druge dokaze).

Članak 10.

1. Novčana pomoć korisnicima umirovljenicima pripada od prvog dana sljedećeg mjeseca nakon podnošenja zahtjeva za ostvarivanje prava pa do 31. prosinca tekuće godine, a zahtjev se može podnijeti do 28. veljače tekuće godine.
2. Svi korisnici umirovljenici koji žele isplatu pomoći ostvariti od 1. siječnja naredne godine dužni su zahtjev podnijeti najkasnije do kraja mjeseca prosinca tekuće godine.
3. Pomoć se isplaćuje korisniku mjesečno, do kraja tekućeg mjeseca, u iznosu koju odlukom iz članka 22. stavak 2. odredi gradonačelnik.
4. Korisniku se pomoć isplaćuje isključivo na osobni tekući račun ili zaštićeni osobni račun otvoren kod banke.

Članak 11.

1. Korisniku prestaje pravo na isplatu novčane pomoći u sljedećim slučajevima:
	* ako mu primanja s osnova mirovinskog osiguranja prijeđu iznos iz članka 6. ove Odluke,
	* ako promijeni prebivalište na područje druge jedinice lokalne samouprave,
	* u slučaju smrti.
2. U slučaju iz prethodnog stavka, Korisniku prestaje pravo na pomoć prvog dana sljedećeg mjeseca, nakon nastanka promijenjenih okolnosti o čemu će Upravni odjel donijeti rješenje.
3. Korisnik, odnosno njegov nasljednik dužan je odmah, a najkasnije u roku 8 dana od dana nastanka okolnosti iz prethodnog stavka o tome dostaviti obavijest Upravnom odjelu.
4. U slučaju da pomoć bude isplaćena i za period u kojem korisnik nije imao pravo na isplatu pomoći, Upravni odjel će nakon saznanja o promijenjenim okolnostima donijeti rješenje o prestanku prava, a istim rješenjem utvrditi će i obvezu Korisnika ili nasljednika na povrat primljenih sredstava na ime pomoći na koju Korisnik nije imao pravo.
5. POMOĆ ZA PLAĆANJE MINIMALNIH TROŠKOVA POGREBA

Članak 12.

1. Pomoć za plaćanje minimalnih troškova pogreba u cijelosti ili djelomično iz proračuna Grada Novske, osigurava se za osobe koje su preminule na području ili izvan područja Grada Novske, a u trenutku smrti su imale prijavljeno prebivalište na području Grada Novske, pod uvjetom da:
	* nema obveznika zakonskoga ili ugovornog uzdržavanja ili drugih osoba koje žele podmiriti pogrebne troškove, ili ih ima, ali su korisnici zajamčene minimalne naknade,
	* troškove pogreba ne podmiruje nadležno tijelo sukladno Zakonu,
	* troškove pogreba ne podmiruje nadležno ministarstvo na temelju zakona kojim se uređuju prava hrvatskih branitelja iz Domovinskog rata i članova njihovih obitelji,
	* se troškovi pogreba ne mogu podmiriti na temelju članstva preminule osobe u udruzi za solidarnu posmrtnu pripomoć ili iz police osiguranja.
2. Pod minimalnim troškovima pogreba smatra se trošak osnovne pogrebne opreme i usluge, te iznimno trošak prijevoza od mjesta smrti do mjesta ukopa, isključivo unutar područja Republike Hrvatske.
3. O potrebi podmirenja pogrebnih troškova za pokojnika, svaka fizička ili pravna osoba koja o činjenici njegove smrti ima saznanja može obavijestiti upravno tijelo iz članka 21. ove Odluke.
4. Ukoliko je plaćen trošak pogreba za preminulu osobu iz proračuna Grada Novske, za koju se naknadno utvrdi da je imala prihod ili imovinu, odnosno ugovornog uzdržavatelja, zatražiti povrat pogrebnih troškova od njezinih nasljednika ili ugovornih uzdržavatelja.
5. Visinu pomoći za sufinanciranje troškova pogreba po svakom podnesenom zahtjevu utvrđuje Upravni odjel, uzimajući u obzir maksimalni iznos pomoći koji se može isplatiti po jednom zahtjevu, a koji iznos će odlukom iz članka 22. stavak 2. utvrditi gradonačelnik.
6. JEDNOKRATNA NOVČANA POMOĆ

Članak 13.

Jednokratna novčana pomoć je pomoć za različite potrebe koje nisu posebno navedene ovom Odlukom kao što su:

* + potreba liječenja, nabave lijekova i trošak participacije za lijekove preporučene od liječnika koji se ne dobivaju na recept ili se dobivaju na recept uz obvezu plaćanja participacije, te troškovi putovanja na liječenje ili rehabilitaciju koje ne podmiruje nadležno zdravstveno tijelo, sve pod uvjetom da se radi o najtežim bolestima i stanjima,
	+ potreba manjih sanacija stambenog objekta radi štete od požara, poplave ili druge elementarne nepogode,
	+ potreba nabave najnužnije kućanske opreme potrebne za redovan život, ako se iste u trenutku potrebe ne mogu dobiti u Crvenom križu ili drugoj humanitarnoj organizaciji,
	+ neka druga životno nužna i opravdana potreba koju korisnik, s obzirom na svoje trenutno socijalno stanje nije u mogućnosti sam podmiriti.

Članak 14.

1. Jednokratna novčana pomoć može se odobriti:
* samcu ili kućanstvu, ako su korisnici zajamčene minimalne naknade,
* samcu ili kućanstvu koji nisu korisnici zajamčene minimalne naknade, a prihod im nije veći od prihoda kojeg bi ostvarili da su korisnici zajamčene minimalne naknade,
* samcu ili kućanstvu bez prihoda.
1. Iznimno, jednokratna novčana pomoć može se odobriti samcu, članu kućanstva ili kućanstvu bez obzira na visinu prihoda:
* za pomoć u liječenju od najtežih bolesti i stanja djece i odraslih,
* za slučaj teških obiteljskih stradanja izazvanih neočekivanim nepovoljnim događajima kao što su šteta od elementarnih nepogoda na stambenom objektu u kojem prebiva podnositelj zahtjeva, više smrti u obitelji od jednog nesretnog slučaja, a posebno ako iza nesretnog slučaja ostaju nezbrinuta malodobna djeca ili djeca na redovnom školovanju.

 Članak 15.

1. Ovaj oblik pomoći podnositelj zahtjeva može ostvariti najviše dva puta godišnje.
2. Ukoliko se radi o zajedničkim potrebama kućanstva (npr. pomoć za nabavu nužne opreme za kućanstvo i sl.) može se odobriti najviše dva puta godišnje po kućanstvu, neovisno o tome koji član kućanstva je podnio zahtjev za ovu namjenu.
3. U smislu prethodnoga stavka, pod pojmom članova kućanstva smatraju se sve osobe koje imaju prebivalište na istoj adresi.
4. Iznos pomoći po svakom podnesenom zahtjevu utvrđuje Upravni odjel, uzimajući u obzir socijalni status i trenutne potrebe podnositelja zahtjeva, kao i maksimalni iznos pomoći koji se može isplatiti po jednom zahtjevu, a koji iznos će odlukom iz članka 22. stavak 2. utvrditi gradonačelnik.
5. Tijelo koje odlučuje o zahtjevu uzet će u obzir ukupne životne prilike podnositelja zahtjeva i njegove obitelji, kao i razloge zbog kojih je došao u financijske poteškoće, uvažavajući prisutnost izvanrednih nepovoljnih okolnosti koje podnositelj zahtjeva nije mogao otkloniti niti ih je sam svojim ponašanjem izazvao.
6. Jednokratna novčana pomoć može se isplatiti i u naravi ako se na temelju utvrđenih okolnosti ocijeni ili se može osnovano pretpostaviti da korisnik naknadu neće koristiti namjenski.
7. Ukoliko se utvrdi da je korisnik sredstava utrošio nenamjenski sredstva pomoći, u slijedeće dvije godine od saznanja takvih okolnosti ne može ostvariti pravo na ovaj oblik pomoći.
8. SUFINANCIRANJE TROŠKOVA REHABILITACIJE OSOBA OMETENIH U PSIHOFIZIČKOM RAZVOJU

Članak 16.

1. Sufinanciranje troškova rehabilitacije djece predškolske dobi s teškoćama u razvoju u Poliklinici »Suvag« vrši se na način da ustanova i Grad Novska na početku pedagoške godine zaključe Ugovor o sufinanciranju obrazovnog programa s iznosom mjesečnog troška programa odgoja i naobrazbe djece predškolske dobi s teškoćama u razvoju za svako dijete s područja Grada Novske, temeljem kojeg ustanova izdaje mjesečne e-račune za obavljenu zdravstvenu uslugu.
2. Sufinanciranje rehabilitacije osoba s teškoćama u razvoju u drugim ustanovama (Centar za autizam, Downcentar Pula i drugim centrima koji provode rehabilitacije osoba s teškoćama u razvoju) ostvaruje se na način da roditelj ili staratelj djeteta, odnosno skrbnik osobe s teškoćama u razvoju podnese pisani zahtjev Upravnom odjelu koji o pravu na ovaj oblik pomoći odlučuje rješenjem, a isplata se vrši na račun (IBAN) roditelja.
3. Pravo na sufinanciranje iz prethodnog stavka uključuje, osim boravka djeteta s teškoćama u razvoju u rehabilitacijskoj ustanovi i mogućnost sufinanciranja boravka roditelja ili skrbnika u toj ustanovi kada je njihov boravak u ustanovi neophodan za uspješnu rehabilitaciju djeteta.
4. Sufinanciranje rehabilitacije osoba ometenih u psihofizičkom razvoju uključuje i mogućnost da se sredstva za rehabilitaciju odobre i kada se ona provode izvan specijaliziranih ustanova za rehabilitaciju ako je liječnik istu preporučio (npr. povremeno korištenje usluga najbližeg bazena i sl.), a visina sredstava koju će po svakom zahtjevu odobriti Upravni odjel ovisit će o ukupnoj visini troškova takve usluge, odnosno drugih troškova povezanih s tom uslugom (npr. troškovi putovanja), ali iznos sufinanciranja troška ne može biti veći od 50% ukupnih troškova usluge.
5. Sredstva za ovaj oblik pomoći mogu se odobriti bez obzira na mjesečne prihode obitelji.
6. SUFINANCIRANJE PREHRANE UČENIKA U OSNOVNIM ŠKOLAMA

Članak 17.

1. Sufinanciranje prehrane učenika u školskim kuhinjama provodit će se u Osnovnim školama koje djeluju na području Grada Novske za učenike s prebivalištem na području Grada Novske koji dolaze iz obitelji slabijeg socijalnog statusa.
2. Sufinanciranje prehrane provodi se na način da Osnovna škola Gradu Novskoj, do kraja mjeseca rujna tekuće godine, dostavi zahtjev za osiguranje sredstava za besplatnu prehranu učenika u Proračunu Grada Novske za narednu godinu u kojem će naznačiti broj učenika koji će koristiti besplatnu prehranu, jediničnu cijenu obroka, broj dana u godini u kojoj će učenici konzumirati obrok, te ukupna sredstva koja potražuju za besplatnu prehranu učenika.
3. Uz zahtjev iz stavka 2. ovoga članka škola dostavlja i popis učenika koji će biti korisnici prava na besplatnu prehranu.
4. Osnovna škola je dužna pri odabiru korisnika prava na besplatnu prehranu voditi računa o ukupnim socijalnim uvjetima učenika.
5. Osnovna škola dužna je mjesečno podnositi Upravnom odjelu zahtjev za refundaciju sredstava utrošenih za prehranu socijalno ugroženih učenika u kojem će biti vidljiv ukupan broj korisnika, cijena obroka i broj radnih dana u mjesecu.
6. Zahtjev zaprima pročelnik Upravnog odjela odnosno osoba koju ovlasti, nakon pregleda ga ovjerava i dostavlja upravnom tijelu nadležnom za financije na plaćanje.

**IV. POSTUPAK ZA DODJELU POMOĆI**

Članak 18.

Prihodima u smislu ove Odluke smatraju se prihodi utvrđeni Zakonom o socijalnoj skrbi.

Članak 19.

1. Pravo na pojedini oblik pomoći iz ove Odluke, ostvaruje se podnošenjem pismenog zahtjeva Upravnom odjelu nadležnom za društvene djelatnosti koji će o podnesenom zahtjevu za pomoć odlučiti rješenjem prema kriterijima iz Zakona o socijalnoj skrbi, ove Odluke i godišnjeg Programa javnih potreba u socijalnoj skrbi, ovisno o kojem se obliku pomoći radi, a primjenjujući u postupku dodjele pomoći odredbe Zakona o općem upravnom postupku.
2. O žalbi protiv rješenja Upravnog odjela odlučuje nadležno upravno tijelo Sisačko-moslavačke županije.

Članak 20.

1. Podnositelj zahtjeva za pojedini oblik pomoći iz ove Odluke dužan je uz zahtjev priložiti sva uvjerenja kojima će dokazivati da udovoljava uvjetima i kriterijima iz ove Odluke (zadnji odrezak od mirovine, uvjerenje o zajedničkom domaćinstvu, potvrdu Zavoda za zapošljavanje, potvrdu o visini plaće) te svaki drugi dokaz kojeg zatraži Upravni odjel ovisno o vrsti pomoći za koju je zahtjev podnesen.
2. Tijelo koje odlučuje o zahtjevu za ostvarivanje prava na pojedini oblik pomoći ovlašteno je pribaviti i dokaz o vlasništvu na nekretninama i osobnim automobilima podnositelja zahtjeva za pomoć i članova njegove obitelji.
3. Tijelo iz stavka 2. ove točke ovlašteno je na terenu provjeravati uvjete u kojim obitelj podnositelja zahtjeva za pomoć živi te o tome sačiniti zapisnik koji će uzimati u obzir prilikom odlučivanja o zahtjevu za isplatu novčane pomoći.
4. U svezi s ovlaštenjem tijela iz stavka 3. ove točke, isto može zatražiti pomoć Hrvatskog zavoda za socijalni rad.
5. Upravni odjel je prilikom odlučivanja o zahtjevu korisnika, a u slučaju potrebe, ovlašten razmjenjivati podatke s Hrvatskim zavodom za socijalni rad.

Članak 21.

Ovu Odluku provodi Upravni odjel Grada Novske nadležan za socijalnu skrb.

Članak 22.

1. Temeljem ove Odluke Gradsko vijeće donosi godišnji Program javnih potreba u socijalnoj skrbi u kojem će se odrediti ukupna visina sredstava predviđenih za financiranje javnih potreba u socijalnoj skrbi, kao i ukupna visina sredstava za financiranje pojedinog oblika pomoći iz ove Odluke.
2. Nakon donošenja proračuna Grada Novske za narednu godinu, gradonačelnik će donijeti godišnju odluku o utvrđivanju maksimalnih iznosa pojedinačnih pomoći za one oblike pomoći za koje maksimalni iznosi nisu utvrđeni ovom Odlukom.
3. Odluka iz stavka 2. ovog članka objavljuje se na mrežnoj stranici Grada Novske odmah po donošenju.

**V. ZAVRŠNE ODREDBE**

Članak 23.

1. Stupanjem na snagu ove Odluke stavlja se izvan snage Odluka o socijalnoj skrbi („Službeni vjesnik“ 57/17 ii 72/18).
2. Na postupke započete prije stupanja na snagu ove Odluke primjenjuje se Odluka o socijalnoj skrbi („Službeni vjesnik“ 57/17 ii 72/18).

Članak 24.

Ova Odluka stupa na snagu osmog dana od dana objave u »Službenom vjesniku« Grada Novske.

KLASA: 550-01/22-01/

URBROJ: 2176-4-01-22-1

Novska, ----prosinac 2022.